Η έκθεση των εργαζομένων σε τεχνητή οπτική ακτινοβολία όπως η υπεριώδης, η ακτινοβολία λέιζερ και η ασύμφωνη ακτινοβολία* κατά την εργασία μπορεί να έχει χρόνιες αρνητικές επιπτώσεις στα μάτια και το δέρμα τους. Σκοπός της οδηγίας είναι η εξάλειψη ή μείωση στο ελάχιστο της έκθεσης των εργαζομένων σε αυτή την ακτινοβολία με τη θέσπιση προληπτικών μέτρων. Επιπλέον θεσπίζει οριακές τιμές έκθεσης των εργαζομένων σε ασύμφωνη ακτινοβολία και ακτινοβολία λέιζερ (παραρτήματα I και II). Υποχρεώσεις των εργοδοτών Εκτίμηση επιπέδου ακτινοβολίας. Πρώτον, οι εργοδότες πρέπει να εκτιμούν ή να μετρούν τα επίπεδα οπτικής ακτινοβολίας στα οποία εκτίθενται οι εργαζόμενοι ούτως ώστε αυτά να μπορούν να μειωθούν εάν υπερβαίνουν τα προβλεπόμενα όρια. Εφόσον απαιτείται, θα μετρούν ή θα υπολογίζουν τα επίπεδα έκθεσης με βάση τα πρότυπα της Διεθνούς Ηλεκτροτεχνικής Επιτροπής (IEC), της Διεθνούς Επιτροπής Φωτισμού (ΔΕΦ) καθώς και της Ευρωπαϊκής Επιτροπής Τυποποίησης (CEN) ή, σε περίπτωση που δεν καλύπτονται από αυτά τα πρότυπα, βάσει των διαθέσιμων εθνικών ή διεθνών επιστημονικώς τεκμηριωμένων κατευθυντήριων οδηγιών. Μείωση των κινδύνων. Δεύτερον, οι εργοδότες πρέπει να μειώνουν το επίπεδο ακτινοβολίας εάν η εκτίμηση υποδεικνύει οιαδήποτε πιθανότητα υπέρβασης των οριακών τιμών έκθεσης, π.χ. επιλέγοντας διαφορετικό εξοπλισμό ή περιορίζοντας τη διάρκεια έκθεσης. Ενημέρωση και εκπαίδευση των εργαζομένων. Οι εργοδότες πρέπει να παρέχουν στους εργαζομένους τους κάθε αναγκαία πληροφόρηση και εκπαίδευση, π.χ. σχετικά με τα μέτρα που λαμβάνονται κατ’ εφαρμογή της παρούσας οδηγίας ή τη χρήση εξοπλισμού προστασίας. Διαβουλεύσεις και συμμετοχή των εργαζομένων. Οι εργοδότες πρέπει να πραγματοποιούν διαβουλεύσεις με τους εργαζομένους ή/και τους εκπροσώπους τους εκ των προτέρων όσον αφορά την ασφάλεια και την προστασία της υγείας των εργαζομένων. Οι εκπρόσωποι των εργαζομένων μπορούν να προτείνουν μέτρα για την ενίσχυση αυτής της προστασίας, μάλιστα οι εργαζόμενοι και/ή οι εκπρόσωποί τους μπορούν ακόμη και να προσφύγουν στις αρμόδιες αρχές εάν θεωρούν ότι η προστασία της υγείας που παρέχεται από τον εργοδότη δεν επαρκεί (σύμφωνα με την οδηγία-πλαίσιο 89/391/ΕΟΚ, βλ. σύνοψη και την ενότητα "Γενικό πλαίσιο" παρακάτω). Επίβλεψη της υγείας Σε περίπτωση έκθεσης σε τεχνητή οπτική ακτινοβολία, η υγεία του εργαζομένου επιβλέπεται καταλλήλως από γιατρό, με βάση τη σχετική εθνική νομοθεσία. Για κάθε εργαζόμενο τηρείται ιατρικός φάκελος, ο οποίος ενημερώνεται ύστερα από κάθε διαγνωστικό έλεγχο. Κάθε εργαζόμενος έχει πρόσβαση, εφόσον το ζητήσει, στον προσωπικό του φάκελο. Υπέρβαση των οριακών τιμών και/ή δυσμενείς επιπτώσεις Εφόσον η έκθεση υπερβαίνει τις οριακές τιμές, παρέχεται η δυνατότητα ιατρικής εξέτασης στους εργαζομένους. Εάν διαπιστωθούν υπέρβαση των οριακών τιμών και/ή δυσμενείς επιπτώσεις στην υγεία των εργαζομένων: αυτοί ενημερώνονται από τον γιατρό ή άλλο πρόσωπο με τα κατάλληλα προσόντα για τα αποτελέσματα που τους αφορούν προσωπικά και για το τι είδους επίβλεψη της υγείας τους απαιτείται μετά την έκθεση· ο εργοδότης επανεξετάζει την εκτίμηση των κινδύνων και τα μέτρα που προβλέπονται, εφαρμόζει τα μέτρα που συστήνουν τα αρμόδια πρόσωπα και εφαρμόζει ένα σύστημα συνεχούς επίβλεψης της υγείας. Κυρώσεις Τα κράτη μέλη της Ευρωπαϊκής Ένωσης (ΕΕ) προβλέπουν την επιβολή κατάλληλων κυρώσεων σε περίπτωση παράβασης της εθνικής νομοθεσίας που θεσπίζεται με βάση την οδηγία αυτή. Ο κανονισμός (ΕΕ) 2019/1243 τροποποιεί την οδηγία 2006/25/ΕΚ (άρθρο 10) αναθέτοντας στην Ευρωπαϊκή Επιτροπή τις εξουσίες ώστε να εκδίδει κατ’ εξουσιοδότηση πράξεις από τις 26 Ιουλίου 2019 και μετά. Αυτές οι κατ’ εξουσιοδότηση πράξεις εισάγουν καθαρά τεχνικές τροποποιήσεις στα παραρτήματα της οδηγίας, λαμβάνοντας υπόψη την τεχνική εναρμόνιση και τυποποίηση όσον αφορά τον σχεδιασμό, την ανέγερση, την παραγωγή ή την κατασκευή εξοπλισμού και χώρων εργασίας, καθώς και την τεχνολογική πρόοδο, τις αλλαγές στα εναρμονισμένα πρότυπα της ΕΕ ή σε διεθνείς προδιαγραφές και τα νέα επιστημονικά πορίσματα στον τομέα της έκθεσης των εργαζομένων σε οπτική ακτινοβολία. Ωστόσο, οι τροποποιήσεις αυτές δεν μπορούν να επιφέρουν μεταβολή των οριακών τιμών έκθεσης που καθορίζονται στα παραρτήματα.